ธกส.เพิ่มเงินคนรายได้น้อย
ธ.ก.ส.คาดเปิดพัฒนาอาชีพผู้ถือบัตรสวัสดิการรอบใหม่คนเข้าอบรม 3-4 แสนราย หลังโครงการแรกสำเร็จ คนกว่า 2 ล้านราย มีรายได้เพิ่ม
21 ม.ค. 2562

ธ.ก.ส.คาดเปิดพัฒนาอาชีพผู้ถือบัตรสวัสดิการรอบใหม่คนเข้าอบรม 3-4 แสนราย หลังโครงการแรกสำเร็จ คนกว่า 2 ล้านราย มีรายได้เพิ่ม
นายสมเกียรติ กิมาวหา ผู้ช่วยผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า สำหรับแนวทางที่กระทรวงการคลังเตรียมจะเสนอที่ประชุมคณะรัฐมนตรี (ครม.) พิจารณาขยายระยะเวลามาตรการพัฒนาคุณภาพชีวิตผู้มีบัตรสวัสดิการแห่งรัฐ หรือบัตรคนจน ออกไปอีก 6 เดือน จากที่สิ้นสุดเมื่อสิ้นปี 2561 ที่ผ่านมา ให้ไปสิ้นสุดในเดือน มิ.ย. 2562 นั้น
คาดว่าจะมีผู้เข้าร่วมมาตรการเพิ่มได้อีก 30-40% หรือคิดเป็นจำนวนราวกว่า 3-4 แสนราย ของผู้ที่ไม่ได้เข้าอบรมในรอบที่ผ่านมา ซึ่งมีอยู่ราว 1.28 ล้านราย เนื่องจากผลการสำรวจสาเหตุที่ไม่เข้ามาตรการครั้งก่อนเนื่องจากส่วนใหญ่เป็นผู้สูงอายุ ผู้ป่วยติดเตียง และผู้พิการ ทุพพลภาพ ซึ่งคนที่จะเข้ามาตรการรอบใหม่คาดว่าน่าจะเป็นทายาทของเกษตรกรที่ต้องการจะยกระดับรายได้
สำหรับภาพรวมผลดำเนินงานมาตรการพัฒนาคุณภาพชีวิตผู้มีบัตรสวัสดิการ ณ สิ้นเดือน ธ.ค. 2561 พบว่า จากจำนวนกลุ่มเป้าหมายเกษตรกร 4.5 ล้านราย มีเกษตรกรที่สมัครเข้ามาตรการกับ ธ.ก.ส. จำนวน 4.06 ล้านราย เมื่อกลางปี 2561 แยกเป็นผู้ที่ประสงค์ต้องการอบรมเพื่อพัฒนาอาชีพ 2.76 ล้านราย คิดเป็นสัดส่วน 70% และผู้ที่ไม่ประสงค์เข้าร่วมมาตรการอีก 1.28 ล้านราย หรือคิดเป็นสัดส่วน 30% โดยคนที่เข้าโครงการได้ผ่านการอบรมอาชีพสิ้นสุดไปเมื่อเดือน ก.ย. 2561
ทั้งนี้ ธนาคารได้ติดตามผลลัพธ์ออกสำรวจรายได้ผู้ที่เข้าโครงการล่าสุด ณ สิ้นเดือน ธ.ค. 2561 พบว่ามีคนที่มีรายได้ต่ำกว่า 3 หมื่นบาท/ปี จำนวน 1.6 ล้านราย ซึ่งหลังพัฒนาอาชีพแล้วมีคนกว่า 8.29 แสนราย ที่มีรายได้เกิน 3 หมื่นบาท/ปี และมียอดการออมรวมกันเพิ่มขึ้นจาก 1.2 หมื่นล้านบาท เป็น 1.6 หมื่นล้านบาท หรือเพิ่มขึ้น 4,000 ล้านบาท
ขณะที่กลุ่มที่มีรายได้มากกว่า 3 หมื่นบาท แต่ไม่เกิน 1 แสนบาท/ปี เดิมมี 5 แสนราย ได้ขยับเพิ่มขึ้นเป็น 1.2 ล้านราย โดยมีตัวเลขการออมรวมกันเพิ่มขึ้นจาก 7,100 ล้านบาท เป็น 9,200 ล้านบาท หรือเพิ่มขึ้นกว่า 2,000 ล้านบาท โดยภาพรวมการพัฒนาอาชีพมีทั้งคนที่ต้องการยกระดับอาชีพดั้งเดิม คือ เกษตรกร ทำนา ทำไร่ เพิ่มผลผลิต ลดต้นทุน ส่วนอาชีพเสริมมีการอบรมทำผม ซ่อมมอเตอร์ไซค์ หรือมีหลายคนที่มีรายได้จากอาชีพเสริมและอาชีพหลักเพิ่มขึ้น โดยเป้าหมายของการอบรมที่สำคัญคือการสอนให้รู้จักการประหยัด อดออม หาเท่าไร เก็บเท่าไร จึงทำให้ตัวเลขการออมของผู้เข้ามาตรการในภาพรวมเพิ่มสูงขึ้นด้วย
ก่อนหน้านี้ กรมบัญชีกลางออกมา เปิดเผยว่า พร้อมจ่ายเงินให้กับผู้มีรายได้น้อยเพิ่มคนละ 100-200 บาท/เดือน ที่จะเข้าฝึกอาชีพรอบใหม่กับรัฐบาล ซึ่งจะจ่ายเงินให้ตั้งแต่เดือน ม.ค.-มิ.ย. 2562 เป็นเวลา 6 เดือน